Covid-19: SA meld tweede sterfte aanDr. Zweli Mkhize. Foto: Elmond Jiyane Die getal bevestigde gevalle van die nuwe koronavirus (Covid-19) staan nou op 1 280 met die tweede bevestigde sterfte weens Covid-19 Sondag aangemeld. Altesaam 93 nuwe gevalle is die afgelope 24 uur aangemeld. Dr. Zweli Mkhize het in ’n verklaring gesê ’n 74-jarige man is in ’n private hospitaal in Ladysmith in KwaZulu-Natal dood. Die man was aan ’n ventilator in die waakeenheid van die hospitaal gekoppel ten tyde van sy dood. Volgens Mkhize het die man ’n onderliggende velkankertoestand (melanoom) gehad het. Die man het vroeër vandeesmaand die Nasionale Krugerwildtuin saam met sy familie besoek waarna hy by sy terugkeer simptome begin toon het. Die man is later met asemnood, hartversaking en ’n hoë liggaamstemperatuur in die hospitaal opgeneem waarna hy Vrydag positief vir Covid-19 getoets het. Die oorledene was in kontak met sy familie en 14 gesondheidswerkers waarvan drie spesialiste is. Hulle sal nou in kwarantyn geplaas word. Die nuwe koronavirus Covid-19. (Grafika: CDC/Alissa Eckert, MS; Dan Higgins, MAM via Wikimedia Commons) Provinsies Gauteng het steeds die meeste Covid-19 gevalle met 584 nou in dié provinsie aangemeld. In die Wes-Kaap het 310 mense reeds positief vir Covid-19 getoets en in KwaZulu-Natal het 167 mense die virus opgedoen. Die Vrystaat het nou 72 gevalle. In Mpumalanga het 11 mense positief vir Covid-19 getoets en in die Oos-Kaap het 12 mense positief vir die virus getoets. Limpopo het 12 gevalle. Noordwes en die Noord-Kaap het op hul beurt albei ses gevalle aangemeld.